Komission kertomus neuvostolle yhteisön tupakka-alan rahaston käytöstä (raakatupakka-alan yhteisestä markkinajärjestelystä annetun neuvoston asetuksen (ETY) N:o 2075/92 13 artiklan 1 kohdan mukaisesti) /* KOM/2003/0599 lopull. */





KOMISSION KERTOMUS NEUVOSTOLLE yhteisön tupakka-alan rahaston käytöstä (raakatupakka-alan yhteisestä markkinajärjestelystä annetun neuvoston asetuksen (ETY) N:o 2075/92 13 artiklan 1 kohdan mukaisesti) SISÄLTÖ 1. Johdanto 2. Yhteisön tupakka-alan rahastoa koskeva nykyinen lainsäädäntö 2.1. Rahaston toiminta 2.1.1. Tupakan haittavaikutuksista kertovat tiedotustoimet 2.1.2. Tuotantosuunnan muuttamista koskevat toimet 2.2. Rahaston kartuttaminen 3. Rahaston määrärahojen käyttö 3.1. Tupakan haittavaikutuksista kertovat tiedotustoimet 3.2. Tuotantosuunnan muuttamista koskevat toimet 3.2.1. Yleinen toimintakehys 3.2.2. Satovuoden 2002 kiintiöiden takaisinostaminen tuottajilta 3.2.3. Rahaston määrärahojen jakautuminen vuonna 2003 4. Päätelmät LIITE 1 LIITE 2 1. Johdanto Yhteisön tupakka-alan rahaston toimintakentän muuttamisesta 25. maaliskuuta 2002 tehdyn neuvoston päätöksen (asetus (EY) N:o 546/2002 [1]) ja raakatupakka-alan yhteisestä markkinajärjestelystä annetun neuvoston asetuksen (ETY) N:o 2075/92 [2], 13 artiklan 1 kohdan säännösten nojalla komission on viimeistään 31. joulukuuta 2003 esitettävä selonteko yhteisön tupakka-alan rahaston käytöstä. Täyttääkseen velvollisuutensa komissio on laatinut tämän kertomuksen, jossa käsitellään erityisesti satovuonna 2002 pidätetyistä määristä rahastoon kertyneiden määrärahojen käyttöä. [1] EYVL L 84, 28.3.2002, s. 4. [2] EYVL L 215, 30.7.1992, s. 70. Asetus sellaisena kuin se on viimeksi muutettuna asetuksella (EY) N:o 806/2003 (EUVL L 122, 16.5.2003, s. 1). Yhteisön tupakka-alan rahaston aiempien vuosien toimintaa on tarkasteltu komission raakatupakka-alan yhteisen markkinajärjestelyn toiminnasta teettämän ulkoisen arvioinnin yhteydessä. Arviointi julkaistaan Internetissä [3]. [3] http://europa.eu.int/comm/agriculture/ eval/index_fi.htm 2. Yhteisön tupakka-alan rahastoa koskeva nykyinen lainsäädäntö Maaliskuussa 2002 yhteisön tupakka-alan rahastosta annetun asetuksen (ETY) N:o 2075/92 13 artiklan säännöksiä muutettiin perusteellisesti asetuksella (EY) N:o 546/2002. Muutokset koskevat rahoitettavien toimien luonnetta sekä käytettävissä olevien varojen asteittaista korottamista. 2.1. Rahaston toiminta 2.1.1. Tupakan haittavaikutuksista kertovat tiedotustoimet Tupakan haittavaikutuksista kertovia tiedotustoimia jatketaan edelleen. Niiden toiminta-alaa on kuitenkin laajennettu, jotta voitaisiin ottaa entistä paremmin huomioon yhteisön lainsäädännön kehitys muun muassa savukepakkauksiin painettavien terveysvaroitusten alalla [4] ja puuttua samalla passiiviseen tupakointiin ja tupakoinnin lopettamiseen liittyviin ongelmiin. [4] Euroopan parlamentin ja neuvoston direktiivi 2001/37/EY, annettu 5 päivänä kesäkuuta 2001, tupakkatuotteiden valmistamista, esittämistapaa ja myyntiä koskevien jäsenvaltioiden lakien, asetusten ja hallinnollisten määräysten lähentämisestä (EYVL L 194, 18.7.2001, s. 26). 2.1.2. Tuotantosuunnan muuttamista koskevat toimet Rahaston muiden toimien painopisteet ovat muuttuneet kokonaan. Hankkeiden valinnassa aiemmin painotettu maataloustutkimuksen tukeminen on korvattu Euroopan unionin kestävän kehityksen strategian mukaisella uudella toimintalinjalla, jonka tavoitteena on tukea niitä tuottajia, jotka haluavat luopua tupakantuotannosta muuttaakseen tuotantosuuntaa muihin kasvilajeihin tai muihin työpaikkoja luoviin toimintoihin, sekä edistää tähän liittyviä tutkimuksia. 2.2. Rahaston kartuttaminen Rahastoa kartutetaan edelleen pidättämällä tietty prosenttimäärä tupakantuottajien palkkiosta. Pidätettävää määrää korotetaan asteittain niin, että saadaan käyttöön yhä runsaammin varoja. Uuden 13 artiklan säännösten mukaan palkkiosta pidätetään 2 prosenttia satovuonna 2002 ja 3 prosenttia satovuonna 2003. Artiklan mukaan komission on viimeistään 31. joulukuuta 2003 esitettävä rahaston määrärahojen käyttöä käsittelevä kertomus, johon voi liittyä ehdotus vuonna 2004 rahastoon pidätettävän prosenttimäärän nostamisesta tarvittaessa viiteen prosenttiin. Neuvoston asetuksen (ETY) N:o 2075/92 soveltamista koskevista yksityiskohtaisista säännöistä yhteisön tupakka-alan rahaston osalta annetun komission asetuksen (EY) N:o 2182/2002 [5] 2 artiklan mukaan kunkin toiminta-alan (tiedotusohjelmien ja tuotantosuunnan muuttamista koskevien toimien) menot voivat olla 50 prosenttia rahaston kokonaismäärärahoista. Lisäksi artiklassa säädetään, että jos toisessa näistä ryhmistä ei käytettävissä olevia määrärahoja käytetä kokonaan, komissio jakaa kyseiset määrät toiselle ryhmälle sillä edellytyksellä, että kyseisellä toisella ryhmällä on ylimääräisiä tukikelpoisia hankkeita. [5] EYVL L 331, 7.12.2002, s. 16. 3. Rahaston määrärahojen käyttö Pidättämällä 2 prosenttia satovuoden 2002 palkkioista rahastoon saatiin kerättyä yhteensä 19 miljoonaa euroa tukivaroja vuodeksi 2003. Kun varat jaettiin puoliksi toiminta-alojen kesken, kummankin alan hankkeisiin saatiin käytettäväksi 9,5 miljoonaa euroa. 3.1. Tupakan haittavaikutuksista kertovat tiedotustoimet Rahastosta tuettavat tiedotustoimet kuuluvat erottamattomana osana tupakointia ehkäisevän toiminnan painopisteisiin, kuten yhteisön nykyisestä ja ehdotetusta toiminnasta tupakankulutuksen vähentämiseksi annetussa komission tiedonannossa neuvostolle ja Euroopan parlamentille todetaan [6]. [6] KOM(1996)609 lopullinen, 18.12.1996. Komissio on jo aiemmin myöntänyt rahaston tiedotusmäärärahoista yhteensä 13 442 390 euroa tukea 18 monivuotiselle tiedotushankkeelle, jotka valittiin heinäkuussa 1994 [7] ja huhtikuussa 1996 [8] julkaistujen ehdotuspyyntöjen perusteella. [7] EYVL C 179, 1.7.1994, s. 8. [8] EYVL C 127, 30.4.1996, s. 15. Neuvosto antoi rahaston toiminnalle uuden sysäyksen vuonna 1998 [9], kun se korotti palkkiosta pidätettävää määrää 1 prosentista 2 prosenttiin. Tämä mahdollisti entistä laajamittaisemmat tiedotustoimet tupakan haittavaikutuksista valistamiseksi. "Savuton päivä" -teemapäivänä 31. toukokuuta 2001 käynnistettiin EU:n 15 jäsenvaltiossa laaja 12-18-vuotiaille nuorille suunnattu tupakoinnin vastainen kampanja, joka on lokakuussa 2000 julkaistun tarjouspyynnön satoa. Kampanja kestää enintään kolme vuotta, ja sen vuosittaiset kustannukset ovat arviolta 6 miljoonaa euroa. Ne katetaan 100-prosenttisesti tupakka-alan rahastosta. Määrärahoista sidottiin 99,9 prosenttia vuonna 2001. [9] Asetus (EY) N:o 1636/98 (EYVL L 210, 28.7.1998, s. 23). Vuonna 2002 allekirjoitettiin kaksi uutta sopimusta, joista ensimmäinen koski riippumattoman arvioinnin teettämistä 160 000 euron arvoisen tiedotuskampanjan ensimmäisestä toimintavuodesta ja toinen 633 000 euroa maksavan konferenssin järjestämistä tiedotusvälineiden hyödyntämisestä tupakointia ehkäisevässä valistustoiminnassa. Määrärahoista sidottiin 96,8 prosenttia vuonna 2002. Käynnissä olevien toimien täydentämiseksi komissio aikoo julkaista vuonna 2003 kaksi uutta tarjouspyyntöä, ja on huomattava, että nämä uudet aloitteet kytkeytyvät entistä tiiviimmin komission tekemiin lainsäädäntöesityksiin ja poliittisiin aloitteisiin. Toinen tarjouspyyntö koskee tutkimusta värivalokuvien käytöstä savukepakkauksiin painettavissa merkinnöissä kuluttajille ja toinen selvitystutkimusta tupakoinnin vastaisesta politiikasta ja lainsäädännöstä unionin jäsenvaltioissa. Nämä kaksi tutkimusta liittyvät tupakkatuotteiden valmistamista, esittämistapaa ja myyntiä koskevien jäsenvaltioiden lakien, asetusten ja hallinnollisten määräysten lähentämisestä annetun Euroopan parlamentin ja neuvoston direktiivin 2001/37/EY seurantaan. Niiden budjetti on noin 2,1 miljoonaa euroa. Samalla komission suunnitelmissa on rahoittaa tapahtumia, joilla pyritään tehostamaan meneillään olevia tiedotustoimia ja erityisesti tupakoinnin vastaista nuorisokampanjaa. Komission arvion mukaan ainakin 91,5 prosenttia maksusitoumuksista pitäisi toteutua vuonna 2003. Kaudeksi 2000-2003 varatut toimintamäärärahat on eritelty liitteessä 1. 3.2. Tuotantosuunnan muuttamista koskevat toimet 3.2.1. Yleinen toimintakehys Yhteisön tupakka-alan rahaston toimintalinjoja uudistettiin perusteellisesti maaliskuussa 2002. Rahaston painopisteeksi alun perin asetetusta maataloustutkimuksen edistämisestä luovuttiin, ja sen sijasta päätettiin tukea tupakantuottajia tuotantosuunnan muuttamisessa muihin toimintoihin. Siitä lähtien rahastosta on tuettu tuotantosuunnan muuttamiseen pyrkiviä raakatupakan tuottajien yksittäishankkeita ja yleistä etua koskevia hankkeita sekä erilaisia tutkimuksia, joissa selvitetään raakatupakan tuotantoalueiden mahdollisuuksia muuttaa tuotantosuuntaa muihin kasvilajeihin tai muihin toimintoihin. Yksittäistoimilla tarkoitetaan: a) tuotannon suuntaamista muihin viljelykasveihin, muiden maataloustuotteiden kuin tupakan laadun parantamista sekä maatilan toimintojen monipuolistamisen kannustusta; b) tuottajien koulutusta, joka liittyy muun kuin tupakan tuotantoon tähtääviin uusiin maatalouden tuotantosuuntiin; c) muiden laadukkaiden tuotteiden kuin tupakkatuotteiden kaupan pitämistä koskevien rakenteiden luomista sekä palveluiden luomista maaseudun elinkeinoja ja väestöä varten, maatalouden tai sitä lähellä olevien alojen toimintojen monipuolistamista työpaikkojen ja vaihtoehtoisten tulonlähteiden luomiseen tähtäävien erilaisten toimien kehittämiseksi sekä muun muassa matkailuun ja käsiteollisuuteen liittyvien toimien kannustamista. Yleistä etua koskevilla toimilla ja tutkimuksilla tarkoitetaan seuraavia toimia: a) tutkimuksia, joiden tarkoituksena on kehittää tupakantuottajien mahdollisuuksia muuttaa tuotantosuuntaa muihin viljelykasveihin tai toimintoihin; b) uudelleensuuntautumis- ja tukitoimintoja niille tuottajille, jotka päättävät luopua tupakantuotannosta; c) esittelyluonteisten innovatiivisten kokeilujen toteuttamista. Näihin toimiin voi liittyä tulosten levittämistä ja niistä tiedottamista koskevia toimia. Tuen määrä voi olla enintään 75 prosenttia yksittäistoimien tukikelpoisista menoista (koulutusta lukuun ottamatta) ja 100 prosenttia yleistä etua koskevien toimien (tuottajien koulutus mukaan luettuna) sekä tutkimusten tukikelpoisista menoista. Yhteisön tuen määrä tuottajaa kohti määritellään tuottajalta takaisinostetun kiintiömäärän perusteella. Kokonaistuki saadaan laskemalla yhteen takaisinostetuista kiintiöistä erittäin maksettavat summat. Alle 10 tonnin kiintiöerään asti tuki on kolme kertaa tuottajalta takaisinostetun raakatupakkakiintiön vuosittaisen palkkion määrä, 10 tonnista 40 tonniin asti tuen määräksi lasketaan kaksi kertaa tuottajalta takaisinostetun raakatupakkakiintiön vuosittaisen palkkion määrä ja 40 tonnia ylittäviltä eriltä tuki vastaa tuottajalta takaisinostetun raakatupakkakiintiön yhden vuosittaisen palkkion määrää. Yksittäishankkeissa yhteisön tuen kokonaismäärä tuottajaa kohti saa olla enintään 300 000 euroa. Niiden toimien osalta, jotka eivät kuulu perustamissopimuksen liitteessä I tarkoitettujen tuotteiden tuotantoon, kaupan pitämiseen ja jalostukseen, tuen enimmäisrajana on kuitenkin 100 000 euroa. Komissio vahvistaa toimille myönnettävien määrärahojen alustavan jaon jäsenvaltioiden kesken niin, että 90 prosenttia jaetaan lopullisesti takaisinostettujen kiintiöiden perusteella ja 10 prosenttia kansallisen takuukynnyksen perusteella. Lopullinen jako vahvistetaan myöhemmin tukihakemusten perusteella. 3.2.2. Satovuoden 2002 kiintiöiden takaisinostaminen tuottajilta Rahaston toimintamuotojen uudistamisen lisäksi on vahvistettu kiintiöiden takaisinosto-ohjelmaa. On syytä täsmentää, että budjettivarat takaisinosto-ohjelman ylläpitämiseen maksetaan yhteisön talousarvion budjettikohdasta "tupakkapalkkiot" (budjettikohta nro 050210 01 1710), eikä niillä siis rasiteta tupakka-alan rahastoa. Rahaston toiminnan ja kiintiöiden takaisinosto-ohjelman välillä on tiivis synergia. Ohjelma perustettiin helpottamaan tuotantosuunnan muuttamista tuottajille, jotka ovat itsenäisesti ja vapaaehtoisesti päättäneet luopua tupakantuotannosta. Yksittäistoimien tuensaajia ovat tupakantuottajat, jotka ovat liittyneet takaisinosto-ohjelmaan [10] ja joiden lopullisesti takaisinostettu kiintiö on vähintään 500 kiloa. [10] Asetuksen (ETY) N:o 2075/92 14 artiklan 1 kohta. Satovuonna 2002 takaisinosto-ohjelmassa lunastettiin yhteensä 2 550 tonnia tupakkakiintiöitä, ja tupakantuotannosta luopui kaikkiaan 1 335 tuottajaa. Ohjelma, joka kohdistui erityisesti lajikeryhmien V ja III kiintiöihin, menestyi parhaiten Italiassa ja Kreikassa (56,8 prosenttia ja 39,4 prosenttia takaisinostetusta kokonaismäärästä) sekä Portugalissa, Belgiassa ja Itävallassa. Sen sijaan Saksassa, Espanjassa ja Ranskassa ei ostettu ainuttakaan kiintiötä. Edellisvuosiin verrattuna kiintiöitä ostettiin vuonna 2002 takaisin seitsemän kertaa enemmän kuin satovuosina 1999, 2000 tai 2001. Takaisinosto-ohjelman tulosten paranemiseen lienee vaikuttanut myös tupakka-alan rahaston tarjoamien mahdollisuuksien laajeneminen. 3.2.3. Rahaston määrärahojen jakautuminen vuonna 2003 Käytännön toimintakehyksen tarjoamiseksi tukitoimille kukin jäsenvaltio laati vuonna 2003 tuotantosuunnan muuttamista edistävän puiteohjelman ja antoi tarvittavat määräykset sen täytäntöönpanemiseksi. Sen jälkeen tupakantuotannosta luopuneet tuottajat esittivät viljelytilan tuotantosuunnan muuttamiseen tähtääviä yksittäishankkeita, ja julkiset viranomaiset ja maataloustutkimusta tai maaseudun elinkeinojen tutkimusta harjoittavat julkiset laitokset ehdottivat tutkimushankkeita tai yleistä etua koskevia toimia kansallisiin puiteohjelmiin. Kiintiöiden takaisinosto-ohjelmassa tupakantuotannosta luopuneista 1 335 tuottajasta 51 prosenttia eli 680 tuottajaa esitti yksittäishankkeita vuonna 2003. Jäsenvaltioissa saatiin yhteensä 14 ehdotusta tutkimushankkeiksi ja yleistä etua koskeviksi hankkeiksi. Ehdotettujen hankkeiden kokonaisarvo oli 19 130 994 euroa. Niihin haettiin yhteensä 14 993 156 euroa yhteisön tukea. Rahastossa oli käytettävissä vain 9 500 000 euroa, joka kattoi noin 63 prosenttia haetusta tuesta. Rahastosta vuonna 2003 tuettavien toimien rahoitussuunnitelmat on esitetty liitteessä 2. Rahaston varojen alustava jako jäsenvaltioiden kesken esitettiin komission päätöksessä 2003/161/EY [11]. Lopullinen jako vahvistettiin komission päätöksessä 2003/486/EY [12]. [11] EUVL L 65, 8.3.2003, s. 31. [12] EUVL L 164, 2.7.2003, s. 17. Yksittäishankkeiden keskimääräinen arvo oli 20 583 euroa. Se vaihteli jäsenvaltioittain 7 502 euron 35 990 euron välillä. Hanke-ehdotusten perusteella yksittäiset tuottajat muuttavat tuotantosuuntaa useimmiten puutarhanviljelyyn, hedelmänviljelyyn, maatilamatkailuun ja puutarhatuotteiden jalostukseen. Yleistä etua koskevilla toimilla ja tutkimuksilla tarkoitetaan seuraavia toimia: - tuotantosuunnan muuttamismahdollisuuksia käsittelevät tutkimukset: sellaisten viljelykasvien tai toimintojen määrittely, joilla tupakantuotantoa voitaisiin korvata (tilan toimintojen monipuolistaminen) sekä näiden vaihtoehtojen maanviljelytieteellinen ja taloudellinen mallintaminen; - tietoa, koulutusta ja neuvontaa tarjoavan "tukipisteen" perustaminen tupakantuotannon lopettaneille tuottajille; - esittelyluonteiset innovatiiviset kokeilut tupakanviljelyn vaihtoehdoista. Yleistä etua koskevien toimien ja tutkimusten keskimääräinen arvo oli 366 769 euroa. Se vaihteli jäsenvaltioittain 55 000 ja 1 166 667 euron välillä. 4. Päätelmät Yhteisön tupakka-alan rahaston käyttöä koskevien tietojen tarkastelun perusteella voidaan esittää seuraavat huomiot: Viime vuosina hyväksyttyjen uudistusten ansiosta tupakan haittavaikutuksista tiedottamiseen rahastossa varattujen määrärahojen käyttöaste on varsin hyvä. Varsinkin rahastoon pidätettävän määrän nostaminen 1 prosentista 2 prosenttiin on madaltanut toimintakynnystä niin, että rahastosta on voitu tukea koko Euroopan unionin alueelle ulottuvia tiedotustoimia. Heinäkuussa 2003 saatavilla olleiden lukujen ja ennusteiden perusteella 90 prosentin käyttöasteen pitäisi ylittyä myös vuonna 2003. Tuottajien osoittama kiinnostus tuotantosuunnan muuttamiseen tarkoitettuja määrärahoja kohtaan vuonna 2003 vahvisti, että rahaston toimintalinjojen uudistuksen yhteydessä käyttöön otettu tuki tupakanviljelyalueiden tuotantosuunnan muuttamiseen tuli todelliseen tarpeeseen. Tämän todistaa se, että kaikki vuonna 2003 rahoitettaviin toimiin käytettävissä olleet määrärahat saatiin sidottua. Rahaston kartuttamisen osalta on syytä muistaa, että palkkioista pidätettävä määrä nousee satovuonna 2003 2 prosentista 3 prosenttiin. Tällä korotuksella saadaan kasvatettua rahaston vuoden 2004 talousarviota 19 miljoonasta eurosta 28,5 miljoonaan euroon, jolloin käytettävissä on enemmän määrärahoja, jotka riittävät rahastolle asetettujen tavoitteiden toteuttamiseen. LIITE 1 Tiedotustoimiin varatut yhteisön tupakka-alan rahaston toimintamäärärahat (budjettikohta nro 050210 02 1750) (euroina) >TAULUKON PAIKKA> Lähde: Terveys- ja kuluttaja-asioiden PO LIITE 2 Yhteisön tupakka-alan rahaston toimien rahoitussuunnitelmat vuodeksi 2003 (euroina) >TAULUKON PAIKKA> Lähde: jäsenvaltioiden tiedonannot